CELEX: 52017PC0263
Language: mt
Date: 2017-06-01
Title: Proposta għal DEĊIŻJONI TAL-KUNSILL li tistabbilixxi proċedura simplifikata għall-istabbiliment tal-pożizzjonijiet tal-Unjoni fi ħdan il-Kunsill tal-Membri tal-Kunsill Internazzjonali taż-Żebbuġ

IL-KUMMISSJONI EWROPEA
            Brussell, 1.6.2017
            COM(2017) 263 final
            2017/0108(NLE)
            Proposta għal
            DEĊIŻJONI TAL-KUNSILL
            li tistabbilixxi proċedura simplifikata għall-istabbiliment tal-pożizzjonijiet tal-Unjoni fi ħdan il-Kunsill tal-Membri tal-Kunsill Internazzjonali taż-Żebbuġ
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Il-Ftehim internazzjonali tal-2005 dwar iż-żejt taż-żebbuġa u ż-żebbuġ tal-mejda
                  1
                li skada fil-31 ta' Diċembru 2014 ġie estiż sal-31 ta' Diċembru 2015. Skont l-Artikolu 47 (3) tiegħu, baqa’ fis-seħħ sad-dħul fis-seħħ tal-ftehim il-ġdid. 
            
            
               Fid-19 ta' Novembru 2013, il-Kunsill ta l-awtorizzazzjoni lill-Kummissjoni biex tiftaħ in-negozjati f'isem l-Unjoni għall-konklużjoni ta' ftehim internazzjonali ġdid dwar iż-żejt taż-żebbuġa u ż-żebbuġ tal-mejda.
            
            
               Ir-rappreżentanti ta' 24 Stat Membru tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u ta' żewġ organizzazzjonijiet intergovernattivi stabbilixxew it-test tal-ftehim il-ġdid, waqt il-Konferenza tan-Nazzjonijiet Uniti għan-Negozjar ta' Ftehim Suċċessur tal-Ftehim Internazzjonali tal-2005 dwar iż-żejt taż-żebbuġa u ż-żejt tal-mejda li sar fil-Palais des Nations f'Ġinevra, mill-5 sad-9 ta' Ottubru 2015. 
            
            
               It-test tal-Ftehim li ġie negozjat b'konsultazzjoni mal-Grupp ta' Ħidma tal-Kunsill dwar il-Prodotti Bażiċi (PROBA) huwa konformi mad-Direttivi tan-negozjar adottati mill-Kunsill. 
            
            
               B’konformità mad-Deċiżjoni tal-Kunsill (UE) 2016/1892 tal-10 ta’ Ottubru 2016
                  2
               , il-Ftehim Internazzjonali tal-2015 dwar iż-żejt taż-żebbuġa u ż-żebbuġ tal-mejda ġie ffirmat f’isem l-Unjoni fit-28 ta’ Novembru 2016 fil-Kwartieri Ġenerali tal-Organizzazzjoni tan-Nazzjonijiet Uniti, fi New York, soġġett għall-konklużjoni tiegħu f’data aktar tard. 
            
            
               Il-Ftehim il-ġdid daħal fis-seħħ b’mod provviżorju fl-1 ta’ Jannar 2017, skont l-Artikolu 31 (2) tiegħu, u ġie approvat permezz tad-Deċiżjoni tal-Kunsill [2017/...]
                  3
               .
            
            
               Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f’isem l-Unjoni f’korpi stabbiliti permezz ta’ Ftehim internazzjonali, meta dawn jiġu interpellati biex jadottaw atti li jkollhom effetti legali, bl-eċċezzjoni ta’ atti li jissupplimentaw jew li jemendaw il-qafas istituzzjonali tagħhom, dawn għandhom jiġu adottati permezz ta’ Deċiżjoni tal-Kunsill, fuq proposta mill-Kummissjoni.
            
            
               Il-Ftehim jistabbilixxi korp li jieħu d-deċiżjonijiet, imsejjaħ il-“Kunsill tal-Membri”, li jeżerċita s-setgħat kollha u jwettaq il-funzjonijiet kollha li huma meħtieġa biex jintlaħqu l-għanijiet tal-Ftehim. Sabiex il-Kunsill tal-Membri jkun jista’ jadotta deċiżjonijiet b’mod faċli u sabiex ikun żgurat il-funzjonament effiċjenti tal-Ftehim, huwa meħtieġ li jiġu stabbiliti l-prinċipji ġenerali li jirregolaw il-pożizzjoni tal-Unjoni, kif ukoll proċedura interna ssimplifikata għall-istabbiliment tal-pożizzjoni tal-Unjoni fi ħdan il-Kunsill tal-Membri, fir-rigward ta’ ċerti deċiżjonijiet li għandhom effetti legali u li ma jimmodifikawx il-qafas istituzzjonali tal-ftehim. 
            
            
               2.PROPOSTA
            
            
               B’kunsiderazzjoni għal dan ta’ hawn fuq, il-Kummissjoni tipproponi li l-Kunsill jipprevedi proċedura simplifikata li tippermetti lill-Kummissjoni tiċċara ċerti pożizzjonijiet li għandhom jittieħdu f’isem l-Unjoni fi ħdan il-Kunsill tal-Membri fir-rigward ta’ ċerti deċiżjonijiet li għandhom effetti legali u li ma jimmodifikawx il-qafas istituzzjonali tal-ftehim. Il-kondizzjonijiet li trid tikkonforma magħhom il-Kummissjoni u l-proċedura li trid issegwi huma stipulati fl-Anness. Il-pożizzjonijiet tal-Unjoni fir-rigward ta’ deċiżjonijiet tal-Kunsill tal-Membri, li għandhom effetti legali iżda li għalihom l-Anness ma jipprevedix l-applikazzjoni tal-proċedura simplifikata, iridu jiġu stabbiliti mill-Kunsill tal-Unjoni Ewropea.
            
            
               3.L-IMPLIKAZZJONIJIET BAĠITARJI
            
            
               Din il-proposta għal proċedura simplifikata ma għandha l-ebda implikazzjoni baġitarja. 
            
            
            
               2017/0108 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi proċedura simplifikata għall-istabbiliment tal-pożizzjonijiet tal-Unjoni fi ħdan il-Kunsill tal-Membri tal-Kunsill Internazzjonali taż-Żebbuġ
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 207(4) tiegħu flimkien mal-Artikolu 218(9) tiegħu, 
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fid-19 ta' Novembru 2013, il-Kunsill ta l-awtorizzazzjoni lill-Kummissjoni biex tiftaħ in-negozjati f'isem l-Unjoni għall-konklużjoni ta' ftehim internazzjonali ġdid dwar iż-żejt taż-żebbuġa u ż-żebbuġ tal-mejda
                  4
               .
            
            
               (2)It-test tal-Ftehim Internazzjonali l-ġdid dwar iż-żejt taż-żebbuġa u ż-żejt tal-mejda ġie adottat fid-9 ta' Ottubru 2015 mir-rappreżentanti ta' 24 Stat Membru tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u taż-żewġ organizzazzjonijiet intergovernattivi, waqt il-Konferenza tan-Nazzjonijiet Uniti dwar in-Negozjar ta' Ftehim Suċċessur tal-Ftehim Internazzjonali tal-2005 dwar iż-żejt taż-żebbuġa u ż-żebbuġ tal-mejda. 
            
            
               (3)B’konformità mad-Deċiżjoni tal-Kunsill (UE) 2016/1892 tal-10 ta’ Ottubru 2016
                  5
               , il-Ftehim Internazzjonali tal-2015 dwar iż-żejt taż-żebbuġa u ż-żebbuġ tal-mejda (“il-Ftehim”) ġie ffirmat f’isem l-Unjoni fit-28 ta’ Novembru 2016 fil-Kwartieri Ġenerali tal-Organizzazzjoni tan-Nazzjonijiet Uniti, fi New York, soġġett għall-konklużjoni tiegħu f’data aktar tard.
            
            
               (4)Il-Ftehim daħal fis-seħħ b’mod provviżorju fl-1 ta’ Jannar 2017, skont l-Artikolu 31(2) tiegħu, u ġie approvat bid-Deċiżjoni (UE) [2017/...] tal-Kunsill
                  6
               . 
            
            
               (5)Sabiex tiġi ffaċilitata l-adozzjoni tad-deċiżjonijiet mill-Kunsill tal-Membri tal-Kunsill Internazzjonali taż-Żebbuġ, imsejjaħ il-“Kunsill tal-Membri”, u jiġi żgurat it-tħaddim effiċjenti tal-Ftehim, huwa meħtieġ li jiġu stabbiliti l-prinċipji ġenerali li jirregolaw il-pożizzjoni tal-Unjoni kif ukoll proċedura interna ssimplifikata biex tiġi speċifikata l-pożizzjoni tal-Unjoni fi ħdan il-Kunsill tal-Membri fir-rigward ta’ ċerti deċiżjonijiet li għandhom effetti legali u li ma jimmodifikawx il-qafas istituzzjonali tal-ftehim. 
            
            
               (6)Sabiex ikollu aċċess għall-għarfien espert tal-Istati Membri u biex tiġi żgurata koerenza massima bejn id-deċiżjonijiet tal-Kunsill tal-Membri u r-regoli tal-Unjoni li għandhom jiġu adottati permezz ta’ att delegat jew ta’ implimentazzjoni b’segwitu għad-deċiżjonijiet tal-Kunsill tal-Membri, huwa xieraq li l-Kummissjoni tkun megħjuna minn rappreżentanti tal-Istati Membri, li għandhom ikunu infurmati malli din tħejji l-pożizzjonijiet li tkun biħsiebha tieħu f’isem l-Unjoni. Fir-rigward tal-istandards applikabbli għall-kummerċ internazzjonali taż-żejt taż-żebbuġa jew taż-żebbuġ tal-mejda u tat-tikketta internazzjonali ta’ garanzija li tiżgura r-rispett ta’ standards internazzjonali tal-Kunsill Internazzjonali taż-Żebbuġ, huwa xieraq li jiġi previst li, jekk numru ta’ Stati Membri ekwivalenti għall-minoranza li timblokka stabbilita fit-tieni subparagrafu tal-Artikolu 238(3)(a) tat-Trattat, jopponi l-pożizzjoni speċifikata mill-Kummissjoni, il-proċedura simplifikata ma tibqax tapplika. F’dan il-każ, il-Kummissjoni jeħtieġ li tippreżenta proposta għal Deċiżjoni tal-Kunsill, b’konformità mal-Artikolu 218(9) tat-Trattat. 
            
            
               ADOTTA DIN ID-DEĊIŻJONI:
            
            
               Artikolu 1
            
            
               Jekk il-Kunsill tal-Membri imwaqqaf permezz tal-Ftehim jiġi interpellat biex jadotta deċiżjonijiet dwar il-kwistjonijiet elenkati fil-punti 2 u 3 tat-Taqsima A tal-Anness, il-pożizzjoni tal-Unjoni għandha tiġi stabbilita skont il-prinċipji ġenerali stabbiliti fit-Taqsima A tal-Anness u speċifikata mill-Kummissjoni skont il-kundizzjonijiet u l-proċedura stipulati fil-Parti B tal-Anness.  
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Għandha tapplika sat-31 ta' Diċembru 2026.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 302, 19.11.2005, p. 47.
               
               
                  
                     (2)
                  Id-Deċiżjoni tal-Kunsill (UE) 2016/1892 tal-10 ta’ Ottubru 2016 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015 (ĠU L 193, 28.10.2016, p. 2).
               
               
                  
                     (3)
                  Id-Deċiżjoni tal-Kunsill […/2017] ta’ […] dwar il-konklużjoni ta’ ftehim internazzjonali dwar iż-żejt taż-żebbuġa u ż-żebbuġ tal-mejda, 2015 [JO….] 
               
               
                  
                     (4)
                  COM(2013) 646 final, 19.9.2013.
               
               
                  
                     (5)
                  Id-Deċiżjoni tal-Kunsill (UE) 2016/1892 tal-10 ta’ Ottubru 2016 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015 (ĠU L 293, 28.10.2016, p. 2).
               
               
                  
                     (6)
                  Id-Deċiżjoni (UE) [2017/…] tal-Kunsill ta’ [...] dwar il-konklużjoni tal-Ftehim Internazzjonali tal-2015 dwar iż-żejt taż-żebbuġa u ż-żebbuġ tal-mejda [ĠU...] 
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 1.6.2017
            COM(2017) 263 final
            ANNESS
            tal-
            Propożizzjoni għal
            Deċiżjoni tal-Kunsill li tistabbilixxi proċedura simplifikata għall-pożizzjonijiet tal-Unjoni fi ħdan il-Kunsill tal-Membri tal-Kunsill Internazzjonali taż-Żebbuġ
            
               
         
         
            
               ANNESS
            
            
               tal-
            
            
               Propożizzjoni għal
            
            
               Deċiżjoni tal-Kunsill li tistabbilixxi proċedura simplifikata għall-pożizzjonijiet tal-Unjoni fi ħdan il-Kunsill tal-Membri tal-Kunsill Internazzjonali taż-Żebbuġ
            
            
               ANNESS
            
            
               A. Prinċipji ġenerali li jirregolaw il-pożizzjoni tal-Unjoni dwar l-abbozzi tad-deċiżjonijiet tal-Kunsill tal-Membri previsti fl-ewwel Artikolu.  
            
            
               1.
                     F’dak li għandu x’jaqsam mal-abbozzi tad-deċiżjonijiet tal-Kunsill tal-Membri msemmija fil-punti 2 u 3, il-pożizzjoni tal-Unjoni jeħtieġ li tiġi fformulata b’tali mod li dawn id-deċiżjonijiet:
            
            
               a)
                     ikunu fl-interess tal-Unjoni;
            
            
               b)
                     iservu l-għanijiet li l-Unjoni ssegwi fi ħdan il-qafas tal-politika kummerċjali tagħha; 
            
            
               c)
                     ma jiksrux id-dritt tal-Unjoni jew id-dritt internazzjonali, u b’mod partikolari, ma jiksrux ir-Regolament (UE) Nru 1308/2013 tal-Parlament Ewropew u tal-Kunsill
                  1
               , mingħajr preġudizzju għas-setgħa tal-Kummissjoni li tadatta r-regoli tal-Unjoni, permezz ta’ att delegat jew ta’ implimentazzjoni, għad-deċiżjonijiet adottati mill-Kunsill tal-Membri. 
            
            
               2.Jekk l-abbozzi tad-deċiżjonijiet tal-Kunsill tal-Membri jikkonċernaw il-kwistjonijiet li huma elenkati fil-punt 2.1, il-pożizzjoni tal-Unjoni trid tkun konformi mal-punt 2.2.
            
            
               2.1. Il-kwistjonijiet ikkonċernati:
            
            
               a)
                     id-definizzjoni tal-istandards fir-rigward tal-kriterji tal-kwalità u tal-purezza applikabbli għall-kummerċ internazzjonali tal-Membri, skont l-Artikolu 20(3) tal-Ftehim; 
            
            
               b)
                     l-applikazzjoni tat-tikketta internazzjonali ta’ garanzija li tiżgura l-konformità mal-istandards internazzjonali tal-Kunsill Internazzjonali taż-Żebbuġ, skont l-Artikolu 21 tal-Ftehim,
            
            
               2.2. Il-pożizzjoni tal-Unjoni: 
            
            
               a)
                     qed tipprova ttejjeb u tistandardizza l-leġiżlazzjoni nazzjonali tal-membri u tar-regoli internazzjonali relatati mal-karatteristiċi fiżikokimiċi u organolettiċi tal-prodotti taż-żebbuġ, b’kont meħud tal-interessi tal-produtturi, tal-kummerċjanti u tal-konsumaturi;
            
            
               b)
                     qed tirrifletti l-iżviluppi tekniċi u r-riċerka fis-settur taż-żebbuġ biex tipperfezzjona l-metodi ta’ analiżi kimika u ta’ evalwazzjoni organolettika;
            
            
               c)
                     qed tipparteċipa fit-titjib tal-kwalità tal-prodotti taż-żebbuġ;
            
            
               d)
                     qed tevita li jinħolqu ostakli għall-innovazzjoni;
            
         
         
            
               e)
                     qed isservi l-interessi komuni tal-membri kollha.
            
            
               3.Jekk l-abbozzi tad-deċiżjonijiet tal-Kunsill tal-Membri jikkonċernaw il-kwistjonijiet li huma elenkati fil-punt 3.1, il-pożizzjoni tal-Unjoni trid tkun konformi mal-punt 3.2. 
            
            
               3.1. Il-kwistjonijiet ikkonċernati: 
            
            
               a)
                     l-adozzjoni jew l-immodifikar tar-regoli meħtieġa għall-funzjonament tal-Kunsill Internazzjonali taż-Żebbuġ, kif previst fl-Artikolu 7(1)(c) (i), (ii) u (iii), fl-Artikolu 13(4) u fl-Artikolu 21 tal-Ftehim;
            
            
               b)
                     l-applikazzjoni tal-proċeduri tal-votazzjoni u tar-rappreżentanza tal-membri inadempjenti fil-ħlas tal-kontribuzzjonijiet kif previst fl-Artikolu 10(5) tal-ftehim kif ukoll l-adozzjoni ta’ kwalunkwe deċiżjoni neċessarja minħabba nuqqas ta’ ħlas, kif stipulat fl-Artikolu 16(6) u (8) tal-Ftehim;
            
            
               c)
                     is-soluzzjoni ta’ tilwim li jinqala’ minħabba l-interpretazzjoni jew l-applikazzjoni tal-Ftehim, kif previst fl-Artikolu 26 tal-Ftehim; 
            
            
               d)
                     id-definizzjoni tal-kundizzjonijiet marbuta mal-adeżjoni ta’ membru ġdid, kif previst fl-Artikolu 29(1) tal-Ftehim,
            
            
               3.2. Il-pożizzjoni tal-Unjoni: 
            
            
               a)
                     qed tikkunsidra l-globalizzazzjoni tas-suq taż-żebbuġ u tipprova ssaħħaħ u tespandi l-organizzazzjoni bl-inklużjoni ta’ membri ġodda kemm min-naħa tal-provvista kif ukoll tad-domanda;
            
            
               b)
                     qed tagħti prijorità lill-attivitajiet internazzjonali li jkollhom x’jaqsmu ma interessi komuni fundamentali bħal pereżempju xi standard tal-kummerċjalizzazzjoni internazzjonali u l-metodi ta’ spezzjoni komuni sabiex ittejjeb u tiżgura l-kwalità;
            
            
               c)
                     qed tippreżerva proċess ta’ teħid tad-deċiżjonijiet ċar u li jissodisfa l-bżonnijiet u l-għanijiet tal-organizzazzjoni b’kunsiderazzjoni għall-interessi tal-membri kollha;
            
            
               d)
                     qed tiżgura li l-aspetti organizzattivi jkomplu jiġu mtejba;
            
            
               e)
                     qed tikkontribwixxi għall-istabbiliment ta’ struttura ta’ organizzazzjoni li tippromwovi l-kisba tal-għanijiet ta’ dan il-Ftehim;
            
            
               f)
                     qed tiżgura l-effettività u l-effiċjenza tal-ġestjoni u tal-kontroll baġitarju u finanzjarju, biex tiggarantixxi l-protezzjoni tal-interessi finanzjarji tal-Unjoni u tal-organizzazzjoni u żżid it-trasparenza fi kwistjonijiet finanzjarji.
            
            
               B. Il-proċedura interna simplifikata dwar il-preċiżjoni tal-pożizzjoni tal-Unjoni fi ħdan il-Kunsill tal-Membri.
            
            
               Qabel tiddefendi l-pożizzjoni tal-Unjoni fi ħdan il-Kunsill tal-Membri tal-Kunsill Internazzjonali taż-Żebbuġ, il-Kummissjoni għandha tispeċifika din il-pożizzjoni x’inhi u tinforma lir-rappreżentanti tal-Istati Membri fi żmien xieraq bil-pożizzjoni tal-Unjoni li tkun speċifikat. 
            
            
               Meta, għad-deċiżjonijiet imsemmija fil-punt 2 tat-Taqsima A, numru ta’ Stati Membri ekwivalenti għall-minoranza li timblokka stabbilita fit-tieni subparagrafu tal-Artikolu 238(3)(a) tat-Trattat, jopponu l-pożizzjoni speċifikata mill-Kummissjoni, il-Kummissjoni trid tissottometti proposta għal deċiżjoni tal-Kunsill skont l-Artikolu 218(9) tat-Trattat.
            
         
         
            
                  
                     (1)
                  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).